
1. O societate stabilă şi prosperă în zona balcanică

1.1. Un sistem politic deosebit de stabil

 

În contextul tensionat al Balcanilor, Slovenia a reuşit să-şi asigure stabilitatea politică, cadrul instituţional democratic, evitând conflictele cu statele vecine, consolidându-şi, în acelaşi timp, independenţa. Aspiraţiile poporului sloven spre autonomie s-au manifestat chiar înainte de 1989, dar momentul crucial l-a constituit formarea vastei coaliţii DEMOS care a regrupat opozanţii faţă de sistemul iugoslav. Semnalul rupturii a fost desprinderea Ligii comuniştilor sloveni din Liga comuniştilor iugoslavi şi revendicarea de către Slovenia a unei mai mari autonomii administrative şi economice. Refuzul autorităţilor de la Belgrad de a accepta proiectul propus de sloveni şi croaţi, de a transforma Iugoslavia în confederaţie, a accelerat procesul obţinerii independenţei. Conform Constituţiei iugoslave, s-a organizat un referendum, la 23 decembrie 1990, care a exprimat dorinţa poporului sloven de a obţine independenţa ţării, proclamată la 25 iunie 1991. Timp de 12 zile, trupele federale au ocupat Slovenia, dar, ulterior, s-au retras datorită presiunii comunităţii internaţionale şi a faptului că, spre deosebire de celelalte republici, în Slovenia, populaţia slovenă era majoritară (90%), în timp ce sârbii şi croaţii erau minoritari (3%). Independenţa a fost proclamată, aşadar, într-un climat de coeziune naţională şi marcat de un consens politic referitor la instaurarea unui regim parlamentar democratic. Constituţia, adoptată în 1991, a pus bazele sistemului parlamentar, iar în 1992, guvernarea a fost asigurată de o coaliţie formată din liberal-democraţi, democraţi-creştini, social-democraţi şi foştii comunişti. Din coaliţie s-au retras, în 1994, social-democraţii, iar în 1996, formaţiunea politică Lista Unită. După alegerile din noiembrie 1996, Partidul Liberal Democrat, condus de Janez Drnovsek, s-a menţinut principala forţă politică a ţării, în timp ce Lista Unită şi creştin democraţii au înregistrat un recul electoral important. Timp de 12 ani, Partidul Liberal Democrat a constituit pivotul coaliţiilor guvernamentale, iar Partidul Social Democrat a devenit principala formaţiune politică de opoziţie pe scena politică slovenă.

În zona balcanică, Slovenia a fost considerată o “oază de pace şi prosperitate”, beneficiind de o omogenitate etnică specifică, de o remarcabilă stabilitate politică, care a prezentat însă şi unele probleme specifice. Una din gravele probleme nerezolvate a fost aceea a statutului populaţiei nonslovene care nu a obţinut cetăţenie sau a fost nevoită să emigreze masiv.

În perioada tranziţiei, în primii ani după obţinerea independenţei, guvernul de centru-dreapta, condus de Janez Drnovsek, (LSD), a înscris evoluţia societăţii slovene spre varianta “terapiei de şoc” care a avut unele consecinţe dure asupra societăţii, dar a asigurat progresul rapid al ţării. 

În cazul Sloveniei, deşi s-au manifestat influenţe diverse, meridionale sau balcanice, dominante sunt similitudinile cu sistemul politic occidental: prezenţa celor patru clivaje fundamentale (centru/periferie, stat/biserică, agricultură/industrie, patroni/muncitori) la care se adaugă problema minorităţilor, a relaţiei ex-comunişti/anticomunişti, a raportului identitate naţională/globalizare etc. În perioada de tranziţie, problemele centrale au fost cele legate de consolidarea teritorială, de stabilirea frontierelor, în contextul existenţei unor permanente conflicte în zona balcanică, a unor dislocări socio-economice de mare amploare. În aceste condiţii, rolul factorului politic a fost esenţial, susţinându-se permanent procesul dificil al realizării reformelor economico-sociale, în acord cu exigenţele consolidărilor democratice şi ale integrării europene.

Noua Constituţie a reprezentat un compromis realizat între forţele politice ale ţării care au sprijinit în permanenţă aderarea Sloveniei la Uniunea Europeană şi NATO. La 10 iunie 1996, Slovenia a obţinut statutul de membru asociat la Uniunea Europeană, după rezolvarea unor probleme complexe (mai ales problema proprietăţilor italienilor).

Evoluţia scenei politice slovene a pus în evidenţă faptul că, spre deosebire de alte ţări din Europa Centrală şi de Est, dispersia forţelor politice a fost evitată, prin pragmatismul şi voinţa politică de reformă a conducătorilor politici. Acest proces a permis asigurarea stabilităţii guvernamentale, a eficacităţii funcţionării instituţiilor, ceea ce a permis integrarea rapidă în structurile euroatlantice.

 

1.2. Integrarea euroatlantică – un demers politic major

Slovenia este unul din statele europene care s-a aflat, timp de multe secole, sub dominaţia habsburgică (1278-1918), iar prin tratatul de la Versailles (1919), a devenit parte integrantă a noului Regat al Sârbilor, Croaţilor şi Slovenilor, transformat, după cel de-al doilea război mondial, în Republica Socialistă Federativă Iugoslavia. După secole de existenţă în ansamblul unor formaţiuni statale plurinaţionale, Slovenia a reuşit să obţină independenţa la 25 iunie 1991. În acest context, integrarea Sloveniei în Uniunea Europeană a devenit un demers politic esenţial prin care s-a realizat reîntoarcerea Sloveniei la lumea Europei occidentale. Din această perspectivă, integrarea europeană a Sloveniei a prezentat trei avantaje majore: a dat încredere mai mare în destinul său european, a garantat stabilitatea relaţiilor cu statele din regiune şi a oferit un cadru pentru asigurarea prosperităţii economiei şi a calităţii forţei de muncă .

Încă de la obţinerea independenţei, Slovenia a optat ferm pentru ruperea de trecutul său, înscriindu-se pe traiectoria asimilării valorilor occidentale, apropiindu-se astfel de organizaţiile euroatlantice de securitate (NATO şi UEO). Încă din 1994, Slovenia a participat în cadrul Parteneriatului pentru Pace, iar din 1996, a devenit membru asociat al Uniunii Europei Occidentale.

Comunitatea europeană a recunoscut Slovenia la 15 ianuarie 1992 şi a semnat cu aceasta, la 15 aprilie 1993, un acord comercial şi de cooperare, care se va substitui Acordului European de Asociere. Acordul de asociere a fost semnat după o perioadă lungă de negocieri, marcată de diferendul italo-sloven legat de proprietăţile pierdute de cetăţenii italieni, după cel de-al doilea război mondial. Conform opiniei specialiştilor, Acordul european de asociere cu Uniunea Europeană a permis dezvoltarea economică remarcabilă a Sloveniei şi pregătirea acesteia pentru integrarea europeană, care s-a realizat la 1 mai 2004. Momentul istoric al extinderii Uniunii Europene a fost un proces specific, total diferit de extinderile precedente, prin dimensiunile sale politice, economice şi sociale, dar şi prin faptul că ea a avut o semnificaţie istorică aparte. În cazul Sloveniei, ca şi în cel al altor ţări, s-a apreciat că integrarea a reprezentat un act de justiţie istorică, după o jumătate de secol de regim comunist. Ca ţară care face parte din grupul ţărilor din Europa centrală, în Slovenia s-au manifestat tradiţii şi culturi predominant occidentale. Slovenia, precum Cehia, Ungaria, Polonia şi Slovacia, a aparţinut, de-a lungul istoriei ei, spaţiului cultural şi geografic german. Toate aceste state au evoluat geografic şi politic în sfera de atracţie a Austriei şi Germaniei, iar în viitor, se apreciază că vor întări influenţa central europeană asupra politicii Uniunii Europene. 

Slovenia, una din fostele republici ale ex-Iugoslaviei, a devenit, în mai 2004, membră a Uniunii Europene, fiind considerată una dintre cele mai avansate ţări, din cele zece, care au intrat în comunitatea europeană. Acest moment istoric a avut şi o importantă semnificaţie geopolitică, integrându-se în Uniunea Europeană o fostă republică a Iugoslaviei, Europa făcând astfel un pas esenţial în stabilizarea zonei Balcanilor. În această regiune tensionată, Slovenia a reprezentat o stabilitate şi continuitate politică remarcabile. 

În societatea slovenă convieţuiesc mai multe minorităţi naţionale, Constituţia recunoscând, cu drepturi depline, doar minoritatea maghiară (8500), italiană (3000) şi pe romi (10.000). Din punct de vedere economico-social, Slovenia a fost considerată a fi un stat cu nivel de trai ridicat (PIB/locuitor peste 1500 de euro). Această situaţie privilegiată s-a manifestat încă din perioada existenţei Federaţiei Iugoslave, regimul autorizând, încă din anii ’60, ca slovenii să muncească în Germania şi Austria. În 1990, nivelul PIB/locuitor era deja de 8000 de dolari, spre deosebire de Serbia unde PIB/ locuitor era de 500 de dolari.

Slovenia are, actualmente, o economie foarte deschisă, cu o rată de schimb impresionantă (121%). Exporturile sale sunt realizate mai ales cu echipament pentru transport, iar economia este dominată de sectorul terţiar (57,8%) şi secundar (38,5%). Agricultura nu reprezintă decât 3,7% din PIB. Slovenia cooperează comercial intens cu Uniunea Europeană, ceea ce reprezintă 67% din exporturi (din care aproape 20% cu Germania, care este şi principalul furnizor). Deficitul bugetar, în anul 2002, era de 2,1%, iar rata inflaţiei de 7,6%. După integrarea în Uniunea Europeană, Slovenia va beneficia de credite în valoare de peste un miliard de euro, în perioada 2004-2006 şi va contribui la bugetul Uniunii cu 771 milioane euro, ceea ce va reprezenta o investiţie eficientă pentru ambele părţi.

În primul Raport al Comisiei Europene referitor la progresele realizate de Slovenia (octombrie 2002), se consemna buna pregătire a acestei ţări, conform criteriilor de aderare de la Copenhaga. Printre domeniile care necesitau încă eforturi deosebite erau menţionate cele legate de asigurarea liberei concurenţe pe piaţă, astfel încât să facă faţă presiunii concurenţiale de pe piaţa Uniunii Europene. În Raport se menţiona, de asemenea, faptul că în sectorul bancar dominau încă două mari bănci care aparţineau statului (NLB şi NKBM), iar piaţa asigurărilor era acoperită de o companie publică ce deţinea 50% din piaţă. În ceea ce priveşte asimilarea şi transpunerea acquis-ului comunitar, acest demers a fost coordonat de un Birou guvernamental, plasat sub autoritatea primului ministru, care a format 31 de grupe de lucru, create în 14 ministere. Această structură s-a dovedit a fi foarte eficientă, astfel încât, în anul 2002, legislaţia comunitară era, în mare parte asimilată, rămânând să fie adoptate în continuare numai reglementările referitoare la securitatea alimentară, achiziţionarea bunurilor imobiliare, obiective îndeplinite la 1 februarie 2003. În perioada următoare, o problemă deosebit de importantă a constituit-o crearea capacităţii administrative, aplicarea efectivă a acquis-ului comunitar, fiind create instituţiile necesare şi realizându-se reforma funcţiei publice.

În domeniul justiţiei şi afacerilor interne (JAI), dosarul cel mai important a fost întărirea controlului frontierelor, mai ales la frontiera comună cu Croaţia. În 1998, Slovenia s-a angajat să îndeplinească, până în 2005, reglementările Spaţiului Schengen. În acest scop, au activat 23 de grupuri de lucru (din cele 31) numai pe această problemă. Autorităţile slovene au fost astfel conştiente de responsabilitatea deosebită ce le revenea în supravegherea “rutei Balcanilor”, în lupta contra crimei organizate şi imigraţiei clandestine. În acest scop, au fost create 66 de posturi de frontiere, au fost recrutaţi încă 1900 de poliţişti pentru supravegherea frontierelor şi 400-500 de vameşi la frontiera cu Croaţia. În acest context, s-a lansat un proiect de formare a funcţionarilor prin cooperare cu poliţiile austriacă şi germană şi s-a realizat procesul informatizării mijloacelor de comunicaţie, a mecanismelor de supraveghere a frontierelor. Slovenia a participat în cadrul unor acorduri de cooperare transfrontalieră cu Croaţia, Germania, Austria şi a beneficiat de finanţare prin programul comunitar pentru ţările din Europa de Sud-Est (CARDS), ca şi de o facilitate Schengen (în valoare de 107 milioane euro, pentru perioada 2004-2006). Toate aceste programe au dus la obţinerea, în ultima perioadă, unor rezultate remarcabile, reducându-se considerabil numărul trecerilor ilegale de frontieră.

Turismul reprezintă un sector economic important, iar industria reprezintă 38% din PIB, fiind orientată spre producerea de echipamente electrice, procesarea hranei, textile, hârtie, produse chimice. Slovenia desfăşoară relaţii de cooperare economică foarte intense cu Germania, Italia, Franţa şi Austria.

Asistenţa financiară europeană pentru integrare s-a desfăşurat prin programele europene: prin programul PHARE, în perioada 1992-1999, Slovenia a primit 191 milioane euro; în anul 2000, a primit 33,3 milioane euro; în anul 2001 a obţinut 28,5 milioane euro; în anul 2002 a primit 41,9 milioane euro, iar în anul 2003 a primit 41,9 milioane euro.

În cadrul programului ISPA (Instrument for Structural Policies for pre-accession) s-au alocat 19,6 milioane euro în anul 2000. În anul 2001, Slovenia a obţinut 16 milioane euro, iar în anul 2002,17 milioane euro. O importantă parte, 60% din fonduri, au fost repartizate pentru proiecte de mediu, iar 40% pentru domeniul transporturilor. Prin Programul SAPARD (Special Accession Programme for Agricultural and Rural Development) s-au obţinut anual 6,6 milioane euro.

Uniunea Europeană a încheiat negocierile cu Slovenia în decembrie 2002, la summit-ul de la Copenhaga. În martie 2003, în Slovenia s-a desfăşurat un referendum legat de integrarea ţării în Uniunea Europeană, 90% din voturi fiind acordate în favoarea aderării şi 66% pentru intrarea în NATO (rata de participare a fost de 60%). Ultimul Raport al Comisiei Europene referitor la pregătirea pentru aderare a Sloveniei a fost elaborat în octombrie 2002, monitorizarea continuând până în noiembrie 2003.

Comentatorii politici şi instituţiile europene au apreciat că întregul proces de integrare a Sloveniei în Uniunea Europeană poate constitui un model şi un parteneriat exemplar pentru ţările vecine din Europa de Sud-Est. În acelaşi timp, intrarea Sloveniei în comunitatea europeană a reprezentat un real interes geopolitic pentru Europa, producându-se astfel un efect stabilizator asupra celorlalte ţări balcanice, care au astfel perspectiva ieşirii din dificultăţile istorice, politice şi economice care au marcat această regiune.

După istorica extindere a Uniunii Europene, de la 1 mai 2004, în urma căreia Slovenia a devenit membră cu drepturi depline a Uniunii, s-a lansat demersul integrării în Uniunea Monetară Europeană. Adoptarea monedei euro de către fiecare din cele 10 noi state se va face diferenţiat, în funcţie de modul în care fiecare va parcurge complexul traseu al îndeplinirii criteriilor specifice. Conform opiniei specialiştilor, Lituania, Estonia, Cipru şi Slovenia ar putea adera la zona euro începând din 2007. O primă etapă ar fi ca moneda respectivă să facă parte, o perioadă de minimum doi ani, din mecanismul de schimb european. Odată integrate în acest dispozitiv, moneda naţională va putea evolua într-un coridor de plus sau minus 15%, în jurul unui curs-pivot, în raport cu euro (stabilit de miniştrii de finanţe ai ţărilor din zonă şi Banca Centrală Europeană). Acest mecanism va permite stabilizarea relaţiei dintre monedele naţionale şi euro, fără a le încorseta prea riguros. În a doua etapă, ţările candidate trebuie să se conformeze criteriilor de la Maastricht (mai ales nivelul datoriei, inflaţiei, deficitului public). În prezent, conform analizei Băncii Centrale Europene, aceste ţări mai au de îndeplinit obiective importante pentru a atinge gradul necesar de convergenţă, astfel încât să nu fie afectată creşterea economică.

 

1.3. Un sistem instituţional specific

Constituţia Republicii Slovenia a fost adoptată la 23 decembrie 1990, în urma declarării independenţei. Conform prevederilor constituţionale, parlamentul sloven este bicameral, fiind compus din Adunarea Naţională (Drzavni Zbor) şi Consiliul Naţional (Drzavni Svet).

Adunarea Naţională, cea mai înaltă autoritate legislativă, este alcătuită din 90 de deputaţi, aleşi prin vot secret, direct, egal şi universal. De asemenea, este asigurat un mandat pentru minoritatea italiană şi unul pentru cea maghiară. Durata mandatului este de 4 ani. 

Adunarea Naţională adoptă legi şi alte acte normative şi ratifică tratate internaţionale. Actele normative adoptate de către Adunarea Naţională trebuie să fie promulgate de către Consiliul Naţional, înainte ca acestea să fie promulgate de preşedintele ţării. Consiliul Naţional poate trimite un proiect legislativ Adunării Naţionale, pentru o nouă dezbatere, înainte ca acesta să fie promulgat.

Consiliul Naţional reprezintă interesele sociale, economice, profesionale şi locale ale cetăţenilor sloveni şi este alcătuit din 40 de membri, repartizaţi astfel:

· 4 reprezentanţi pentru angajaţi;

· 4 reprezentanţi pentru angajatori;

· 4 reprezentanţi pentru agricultori, artizani şi profesii liberale;

· 6 reprezentanţi pentru sectoarele de activitate non-economice;

· 22 de reprezentanţi ai intereselor locale.

Preşedintele Republicii este ales prin sufragiu direct, secret şi universal. Preşedintele este ales pentru o perioadă de 5 ani şi poate avea două mandate consecutiv. Preşedintele Republicii este comandantul suprem al forţelor armate. În cazul în care Preşedintele Republicii violează Constituţia sau legea, Adunarea Naţională îl poate pune sub acuzare în faţa Curţii Constituţionale. Curtea Constituţională este singura competentă să decidă dacă acuzaţiile sunt fondate şi poate să-l revoce din funcţie cu votul a două treimi din numărul membrilor judecători. De asemenea, Curtea Constituţională poate decide, ca în perioada în care este pus sub acuzare să nu-şi poată exercita funcţia.

Conform Constituţiei slovene, guvernul este corpul executiv al puterii şi cea mai importantă instituţie din stat. Preşedintele Republicii se sfătuieşte cu liderii grupurilor parlamentare şi propune Adunării Naţionale un candidat pentru funcţia de preşedinte al guvernului. Preşedintele guvernului este ales cu majoritatea voturilor, din numărul total al membrilor Adunării Naţionale, votul fiind secret. Adunarea Naţională numeşte şi demite membrii Cabinetului, la propunerea preşedintelui guvernului. Guvernul propune Adunării Naţionale dezbaterea şi adoptarea legilor, bugetul de stat, programe naţionale şi este răspunzător în faţa Adunării Naţionale pentru politicile adoptate.

Sistemul politic sloven este un sistem multipartidist, caracterizat de o mare stabilitate şi continuitate politică. Pe actuala scenă politică slovenă au fost prezente 17 partide care au intrat în competiţia electorală. Principalele formaţiuni politice slovene sunt:

Partidul Liberal Democratic (LDS), principala formaţiune politică a ţării după 1992, care a participat la toate coaliţiile guvernamentale (cu o întrerupere de câteva luni, în anul 2000). Preşedintele său este Anton Rop, ce a deţinut funcţia de prim-ministru în perioada 2000-2004.

Partidul Democratic Sloven (SDS) este principalul partid de opoziţie, cu orientare de dreapta. În precedenta legislatură, această formaţiune politică a avut 13 deputaţi în Adunarea Naţională. Partidul este condus de Janez Jansa, figură politică importantă, fost ministru al apărării în momentul câştigării independenţei Sloveniei. Acest partid a dus o politică socială de eliminare a sărăciei şi de construcţie a locuinţelor sociale. De asemenea, a militat pentru privatizarea întreprinderilor publice, îmbunătăţirea funcţionării administraţiei şi justiţiei, eliminarea serviciului militar şi promovarea culturii slovene.

Lista Unită a Social Democraţilor (ZLSD), formaţiune politică situată la stânga eşichierului politic a avut 11 deputaţi în perioada 2000-2004. Reprezentanţii ZLSD sunt foştii membri comunişti şi sunt apreciaţi ca fiind “Yugonostalgici”. Preşedintele ZLSD este Boris Pahor, care a deţinut funcţia de preşedinte al Adunării Naţionale, în legislatura anterioară. ZLSD a promovat politica cunoscută sub sintagma “a treia cale”, înscriindu-se între o ideologie de stânga şi liberalism. Programul său pune în valoare ideile privind egalitatea, comunitatea, egalitatea şanselor, ordinea şi responsabilitatea.

Partidul Popular/Partidul Democrat Creştin (SLS/SKD) a fost creat în anul 2000, prin fuziunea celor două partide. Partidul Creştin-Democrat a fost creat în 1989 şi a făcut parte din coaliţia DEMOS, până în 1992. Până în anul 1997, a făcut parte din coaliţia guvernamentală, după care a intrat în opoziţie, iar în primăvara 2000 a fuzionat cu Partidul Popular (SLS). Preşedintele său, Lojze Peterle, a fost primul prim-ministru al Sloveniei independente (1991-1992), după care a deţinut funcţia de ministru al afacerilor externe, până în anul 1997. Apropiat de biserica catolică, SKD propune o alternativă la liberalismul sălbatic şi politica trecutului, fiind un partid de centru-dreapta, pro-european.

Partidul Popular (SLS) este, de asemenea un partid de centru-dreapta. În 1989, acest partid a revenit în Slovenia, după un exil cauzat de ocuparea ţării, în 1941. Rădăcinile acestui partid se regăsesc în existenţa partidului catolic popular, creat în 1905. Partidul Popular a făcut parte din coaliţia guvernamentală, după februarie 1997, iar preşedintele partidului, Marjan Podobnik a deţinut funcţia de vice-prim ministru.

Partidul Popular şi Partidul Democrat Creştin au fuzionat în 15 aprilie 2000, alegându-l preşedinte pe Franc Zagozen şi devenind cel mai puternic partid din Adunarea Naţională cu 28 de deputaţi. După plecarea deputaţilor din partid, în mai 2002, uniunea acestor partide (SLS+SKD) devine Partidul Popular (SLS), alegându-l preşedinte pe Franc BUT.

Partidul Noua Slovenie/Partidul Creştin al poporului (NSi) este o formaţiune politică de opoziţie, fondată de foştii deputaţi ai uniunii (SLS+SKD) şi este condusă de Andrej Bajuk;

Partidul Democratic al Pensionarilor (DeSUS) este un partid de stânga, reunind foşti comunişti şi foşti membri ai coaliţiei guvernamentale în perioada 2000-2004. Preşedintele său este Anton Rous.

Alte partide prezente pe scena politică slovenă sunt:

Partidul Naţional (SNS), de extremă dreapta, condus de Zmago Jelincic şi Partidul Tineretului (SMS), condus de Peter Levic, care a suferit, în ultima perioadă numeroase sciziuni politice.

 

 

 

 

 

 

 

 

 

 

 

2. ALEGERILE LEGISLATIVE DIN 3 OCTOMBRIE 2004

2.1. Contextul social politic al alegerilor

În perioada 2000-2004, la conducerea ţării s-a aflat o coaliţie guvernamentală alcătuită din patru formaţiuni politice: Partidul Liberal Democratic (LDS), Partidul Popular (SLS), Lista Unită a Social Democraţilor (ZLSD) şi Partidul Democratic al Pensionarilor (DeSUS). După 12 ani de guvernare, Partidul Liberal Democratic a iniţiat unele schimbări şi, în decembrie 2002, Anton Rop, fost ministru de finanţe, a devenit şeful guvernului, înlocuindu-l pe Janez Drnovsek, devenit preşedintele ţării, în locul lui Milan Kucan. 

Coaliţia aflată la guvernare a fost marcată de numeroase lupte interne care au afectat unitatea şi echilibrul său, precum şi de probleme dificile precum rezolvarea situaţiei celor 18.000 de cetăţeni, originari din fostele republici ale ex-Iugoslaviei, care au un statut încă neclar după declararea independenţei ţării.

La alegerile prezidenţiale din anul 2002, Janez Drnovsek a câştigat al doilea tur de scrutin, devenind preşedintele ţării, dar alegerile pentru Consiliul Naţional, ca şi cele municipale, au pus în evidenţă aceeaşi situaţie dificilă a formaţiunii politice aflate la putere, Partidul Liberal pierzând primăria capitalei şi a oraşului Maribor.

În acest context politic, partidele de opoziţie au criticat puternic guvernul pe care l-au acuzat că nu a reuşit să realizeze creşterea economică prevăzută şi că nu a stăpânit deficitele publice, şomajul şi inflaţia.

Alegerile europene desfăşurate în Slovenia la 13 iunie 2004, au constituit un important test electoral pentru alegerile legislative din octombrie 2004. În cadrul alegerilor europene, partidele coaliţiei guvernamentale au fost devansate de partidele de opoziţie. După 12 ani de guvernare, Partidul Liberal Democratic, partidul preşedintelui Republicii, Janez Drnovsek şi al premierului Anton Rop, a cunoscut o înfrângere electorală cu consecinţe politice importante. El a fost depăşit de cele două partide de opoziţie, de orientare centru-dreapta, Noua Slovenie (NSi) şi Partidul Democratic (SDS), care au obţinut împreună 41,15% din voturi. Partidul Liberal Democratic, aliat cu Partidul Pensionarilor (De SUS), n-a obţinut decât 21,94% din voturi, 2 din cele 7 locuri în Parlamentul European. Demnă de remarcat a fost şi slaba participare la vot (28,24%), într-o ţară considerată puternic proeuropeană.

În campania electorală pentru alegerile legislative din octombrie 2004, Janes Jansa, preşedintele partidului de opoziţie, Partidul Democratic Sloven (SDS), a criticat guvernul pentru clientelismul manifestat în administraţie şi a afirmat că, deşi ţara este din ce în ce mai bogată, unele categorii ale populaţiei sunt mai sărace. În luna august 2004, Coaliţia pentru Slovenia (care a reunit Partidul Democratic Sloven şi Noua Slovenie) a înaintat o moţiune de neîncredere guvernului, criticând corupţia şi incompetenţa acestuia. Partidul Liberal Democratic (LDS) şi liderul acestuia, prim-ministrul Anton Rop, au răspuns oficial moţiunii printr-un Raport referitor la activitatea guvernului în perioada 2000-2004, subliniind faptul că s-a obţinut o creştere economică importantă, ţinând cont de efectele sociale şi de mediu. Primul ministru a acuzat opoziţia de încercarea de a atenta la credibilitatea guvernului şi a ţării, într-o perioadă importantă, ceea ce a determinat retragerea moţiunii. 

În campania electorală, formaţiunile politice au lansat în lupta electorală programe politice reprezentative, dar şi candidaţi din lumea artistică, ziarişti, oameni de cultură, alte personalităţi. Partidul Liberal Democratic a avut drept candidaţi muzicieni (Drago Mislej-Mef, Krka CEO, Milos Kovacic), în timp ce marele său rival, Partidul Democratic (SDS) a atras pe lista electorală pe fostul ministru de externe Dimitri Rupel, pe fosta miss Slovenia, Masa Merc etc. Partidul Noua Slovenie (NSi), a pierdut unul din principalii oameni politici, Lojze Peterle, devenit membru al Parlamentului European şi a adus în prim plan pe tânărul politician Jernej Pavlin. Partidul Uniunea Social Democrată (ZLSD) a avut de partea sa pe muzicianul Jernej Dirnberk, iar jurnalistul Janko Sopar a reprezentat Partidul Naţional Sloven (SNS). Un actor politic interesant a fost Partidul Tinerilor (SMS) care, după un debut spectaculos, a suferit o cădere electorală importantă în cadrul alegerilor pentru Parlamentul European. Această situaţie s-a datorat conflictelor interne ce au dus la sciziune: noile partide, Slovenia e a noastră (SJN) şi Slovenia Activă (AS) s-au format din foştii membri ai Partidului Tinerilor.

Pentru alegerile legislative s-au înscris 1390 de candidaţi, prezentaţi de 17 partide politice, iar campania electorală a fost dominată de problemele evoluţiei viitoare a Sloveniei, de consecinţele politice ale aderării la Uniunea Europeană, de afirmarea identităţii naţionale în context european. Partidul Naţionalist, condus de Zmango Jelincic, a desfăşurat o campanie electorală marcată de o puternică atitudine xenofobă, legată, mai ales, de revendicările teritoriale faţă de ţările vecine.

Scandalul declanşat la frontiera cu Croaţia, la sfârşitul lunii septembrie, în plină campanie electorală, a accentuat tensiunile legate de problemele de frontieră. La 22 septembrie 2004, poliţia croată a reţinut pe şeful Partidului Popular Sloven (SLS), Janez Podobnik şi pe alţi oameni politici, aproape de controversata frontieră croată-slovenă. În urma incidentului, Slovenia a anunţat retragerea sprijinului politic acordat Croaţiei pentru integrarea în Uniunea Europeană. Instituţiile europene au pledat pentru rezolvarea problemelor şi pentru menţinerea cooperării între cele două ţări.

 

1. Alegerile legislative din octombrie 2004 –

o schimbare a scenei politice slovene

Alegerile legislative din Slovenia, desfăşurate la 3 octombrie 2004, au reprezentat o schimbare importantă pentru evoluţia scenei politice slovene, principalele forţe politice de opoziţie, Partidul Democratic Sloven (SDS – centru dreapta) şi Noua Slovenie (NSi-dreapta), reunite în Coaliţia Slovenia, obţinând victoria electorală a forţelor politice de dreapta. Rezultatele alegerilor au dus la înlocuirea, după 12 ani, a guvernului de centru stânga, reprezentarea parlamentară având, după alegeri, următoarea configuraţie:

 

Rezultatele alegerilor legislative din 3 octombrie 2004

	Formaţiuni politice
	Nr. mandate
	% voturi

	Partidul Democratic Sloven (SDS)
	29 
	29,10

	Partidul Noua Slovenie / Partidul Popular Creştin (NSi)
	9 
	9,01

	Partidul Liberal Democratic (LSD)
	23 
	22,81

	Lista Unită a Social Democraţilor (ZLSD)
	10 
	10,18

	Partidul Democratic al Pensionarilor (DeSUS)
	4 
	4,05

	Partidul Naţional Sloven (SNS)
	6 
	6,28

	Partidul Popular Sloven (SLS)
	7 
	6,82

	Minorităţi naţionale
	2
	 


 

Conform opiniei analiştilor, rezultatele alegerilor au reflectat nevoia de schimbare resimţită de electoratul sloven. La alegerile legislative au fost chemaţi 1,6 milioane de cetăţeni sloveni, iar rata de participare a fost de 60,27% faţă de 70,14% la precedentul scrutin din octombrie 2000.

Câştigând alegerile, partidele politice de centru-dreapta, reunite în Coaliţia Slovenia, au pus capăt dominaţiei politice de 12 ani a partidelor de centru-stânga. Partidul Democrat (SDS) a devenit principala forţă politică a ţării, obţinând un scor electoral de două ori mai mare decât cel de la alegerile precedente (29,1% faţă de 15,8% în anul 2000). Partidul Liberal Democratic, care s-a aflat la guvernare timp de peste un deceniu, a obţinut doar 22,8% din voturi faţă de 36,2% obţinute în scrutinul anterior, ceea ce a reprezentat un puternic recul electoral. 

Lista Unită a Social Democraţilor (ex-comunişti), fostul aliat al Partidului Liberal Democratic a obţinut 10,2% din voturi, în timp ce partidul pensionarilor (DeSUS) a primit 4% din voturi (pragul electoral pentru intrarea în Parlamentul sloven).

Formaţiunea Noua Slovenie, aliată a partidului câştigător, a obţinut 8,9% din voturi şi Partidul Popular, posibil participant la viitoarea coaliţie, 6,8% din voturi. Partidul Naţionalist, de extremă dreapta, cu 6,3% din voturi, a revendicat un loc în viitorul guvern.

Liderul formaţiunii politice câştigătoare în alegeri, Janez Jansa, a afirmat că Slovenia, devenind membră a Uniunii Europene şi NATO, avea nevoie de o nouă politică. De cealaltă parte, fostul prim-ministru, Anton Rop, a promis să conducă o opoziţie viguroasă, atentă la măsurile luate de noul guvern.

În urma alegerilor, nici unul din blocurile electorale nu a obţinut majoritatea necesară formării guvernului. Blocul electoral Coaliţia Slovenia, care a reunit Partidul Democratic Sloven (SDS) şi Noua Slovenie (NSi), va trebui să găsească încă un aliat politic, fie din rândul naţionaliştilor, fie din rândul Partidului Popular, întrucât, actualmente, are un avans politic minim în parlament (38,03% din voturi, faţă de 37,03% voturi cât deţine opoziţia) .

Liderul partidului câştigător, Janez Jansa, a declarat că rezultatele alegerilor au deschis pentru Slovenia un drum nou, plin de schimbări majore, pe care vor fi chemaţi toţi cei care vor dori să sprijine dezvoltarea Sloveniei. Majoritatea observatorilor politici au afirmat că, deşi s-a schimbat majoritatea parlamentară şi raportul de forţe politice, nu se aşteaptă o modificare majoră a politicii europene a Sloveniei.

S-a apreciat, de asemenea, că, deşi Slovenia este cea mai avansată pe calea reformelor dintre ţările nou primite în Uniunea Europeană, electoratul nu a fost mulţumit cu performanţele partidului fostului şef al guvernului, Anton Rop, care, după alegerile parlamentare, se vede nevoit să se retragă în opoziţie. 

După anunţarea rezultatelor, Anton Rop, fostul prim ministru, a afirmat: “Partidul Liberal Democratic iese din aceste alegeri cu capul sus. Suntem convinşi că Slovenia se află pe o cale justă, că economia ei este într-o formă bună, că rezultatele din toate domeniile sunt excelente. Cu toţii ne mândrim de ceea ce am realizat."

La rândul său, liderul Partidului Democraticic Sloven, Janez Jansa, fost ministru al apărării, a promis “să reducă cheltuielile guvernamentale şi să continue procesul de privatizare, în pregătirea trecerii la moneda euro, preconizată pentru anul 2007.”

Semnificativ este însă faptul că analiştii politici au sesizat că actuala campanie electorală a fost dominată mai puţin de chestiuni economice, având multe conotaţii naţionaliste, în contextul în care mulţi sloveni se tem că, acum, când sunt în Uniunea Europeană, există riscul ca ţara lor să fie strivită de ţările mari şi bogate ale Uniunii. Rezultatul alegerilor reprezintă, aşadar, o orientare spre o politică de dreapta, cu accente naţionaliste.

În perioada următoare, preşedintele sloven, Janez Drnovsek, va desemna un premier pentru formarea noului guvern, care, potrivit observatorilor politici, nu va putea fi constituit înainte de luna noiembrie.

 

 

 

 

 

 

 

 

 

 

 

ANEXA 

 

Rezultatele alegerilor legislative din Slovenia în perioada 1990-2000

 

a. Rezultatele alegerilor legislative din Slovenia 

în perioada 1990-1996

	
	
	8 aprilie

1990
	6 decembrie 1992
	10 noiembrie 1996

	Formaţiunea politică
	
	Nr. mandate
	Nr. mandate
	Nr. mandate

	1
	Partidul Reformei Democratice
	14
	-
	-

	2
	Liberal Democratic
	12
	22
	25

	3
	Creştini Democraţi
	11
	15
	10

	4
	Partidul Poporului Sloven
	11
	10
	19

	5
	Partidul Democrat Sloven
	8
	6
	0

	6
	Verzii din Slovenia
	8
	5
	0

	7
	Partidul Social Democrat
	6
	4
	16

	8
	Partidul Liberal
	3
	0
	0

	9
	Partidul Democrat al Pensionarilor
	0
	-
	5

	10
	Partidul Socialist Sloven
	5
	0
	-

	11
	Liga pentru Egalitatea Cetăţenilor
	0
	-
	-

	12
	Lista Civilă a Verzilor
	0
	-
	-

	13
	Partidul Micilor Întreprinzători
	0
	0
	0

	14
	Lista Unită a Social Democraţilor
	-
	14
	9

	15
	Partidul Naţional Sloven
	-
	12
	4

	16
	Partidul Naţional Democrat
	-
	0
	-

	17
	Partidul Liberal Democrat
	-
	0
	-

	18
	Partidul Independenţilor
	-
	0
	-

	19
	Creştini Socialişti
	-
	0
	-

	 
	Minorităţi
	2
	2
	2

	 
	TOTAL
	80
	90
	90


 

 

 

b) Rezultatele alegerilor legislative din 15 octombrie 2000

	Formaţiuni politice
	Nr. mandate
	% voturi

	Partidul Liberal Democratic (LSD)
	34
	36,3

	Partidul Social Democratic Sloven (SDSS)
	14
	15,8

	Lista Unită a Social Democraţilor (ZLSD)
	11 
	12,1

	Partidul Popular Sloven (SLS+SKD)
	9
	9,6

	Partidul Noua Slovenie (NSi)
	8
	8,6

	Partidul Democratic al Pensionarilor (DeSUS)
	4 
	5,2

	Partidul Naţional Sloven (SNS)
	4
	4,4

	Partidul Tinerilor Sloveni (SMS)
	4
	4,3

